મનુષ્‍યના શરીરમાં આવેલ અંગોમાં ગળુ મહત્વનું અંગ છે. ખોરાક અને શ્વાસોચ્છવાસ ગળામાં થઈ આગળ વધે છે. આ ગળમાં નાની મોટી વિકૃતિ થવાથી જીવન આકરું બને છે. મુખ અને નાકનો પાછળનો ભાગ ગળામાં ખુલે છે. બહાર આપણે જેને ડોક તરીકે ઓળખીએ છીએ. એના અંદરના ભાગને ગળુ – ગલ (...) કહેવાય છે. સંસ્કૃતમાં ગલ – ગ્રસનિકા કહે છે. આ ગળાની લંબાઈ આશરે ચારથી પાંચ ઇંચ હોય છે. ટુંકી ગરદનવાળા વિશેષ પ્રકારના લોકોમાં લંબાઈ થોડી ઓછી હોઈ શકે છે. પહોળાઈ એકથી દોઢ ઇંચ હોય છે. આ ગળું માંસપેશીઓનું બનેલ છે. ગળાના ઉપરના ભાગમાં મુખનો પાછળનો ભાગ, નાકના પાછલા ભાગના છિદ્રો, બન્ને કાનના છિદ્રો આવેલા છે. ગળાની નીચેના ભાગ સાથે અન્નનલિકા અને શ્વાસનલિકા જોડાયેલા છે.